ការប្រកួត​ប្រជែង​ក្នុង​ការបោះឆ្នោត​ព្រឹទ្ធសភា​សហរដ្ឋ​អាមេរិក​មាន​ភាព​ប្រកិតគ្នា​នៅ​ជិត​ថ្ងៃបោះឆ្នោត​នៅ​ដើម​ខែវិច្ឆិកា
បច្ចុប្បន្ន​គណបក្ស​សាធារណរដ្ឋ មាន​សំឡេង​ភាគច្រើន​នៅ​ក្នុង​ព្រឹទ្ធសភា​សហរដ្ឋ​អាមេរិក។ នៅ​ក្នុង​យុទ្ធនាការ​រកសំឡេង​ឆ្នោត សម្រាប់​ការ​បោះឆ្នោត​ទូទាំង​ប្រទេស​នៅ​ដើមខែ​វិច្ឆិកា​ខាង​មុខ​នេះ គណបក្ស​នយោបាយ​ធំៗ​ទាំង២ កំពុង​ប្រឹងប្រែង​ដើម្បី យក​សំឡេង​ភាគច្រើន​ក្នុង​ព្រឹទ្ធសភា រៀងៗ​ខ្លួន។ 
វ៉ាស៊ីនតោន — នៅថ្ងៃបោះឆ្នោតទូទាំងប្រទេសដែលនៅមិនដល់ពីរខែទៀតនោះ ការប្រជែងដើម្បីតំណែងជាន់ខ្ពស់ក្នុងសេតវិមានមិនមែនជាសេចក្តីសម្រេចសំខាន់តែមួយគត់ដែលក្រុមអ្នកបោះឆ្នោតអាមេរិកាំងនឹងធ្វើនោះទេ។ អាសនៈ៦ក្នុងបណ្តាអាសនៈ៣៥ក្នុងព្រឹទ្ធសភាស.រ.អ.នឹងត្រូវមានការបោះឆ្នោតជាថ្មីក្នុងខែវិច្ឆិកាខាងមុខនេះ។ របាយការណ៍នយោបាយ Cook ដែលមិនកាន់ខាងគណបក្សណាមួយបានចាត់ទុកថាការប្រជែងទាំងនេះមានសារៈសំខាន់ក្នុងការផ្តល់ឱ្យគណបក្សទាំងពីរនូវឱកាសគ្រប់គ្រងព្រឹទ្ធសភាអាមេរិក។ ការបាត់បង់សំឡេងភាគច្រើនរបស់គណបក្សសាធារណរដ្ឋក្នុងព្រឹទ្ធសភាអាចមានផលប៉ះពាល់ទូលំទូលាយលើអាណត្តិទីពីររបស់លោក Donald trump ឬលើរបៀបវារៈរបស់លោកប្រធានាធិបតី Joe Biden។ គណបក្សប្រជាធិបតេយ្យនឹងត្រូវការអាសនៈបីឬបួនថែមទៀតដើម្បីទទួលសំឡេងភាគច្រើនក្នុងព្រឹទ្ធសភា។ តទៅទៀតជាការពិនិត្យមើលអំពីរដ្ឋមួយចំនួនតូចដែលមានការប្រជែងសំខាន់បំផុតក្នុងរដូវបោះឆ្នោតខាងមុខនេះ៖ ការប្រមើលមើលនៅទូទាំងប្រទេសនៃសមាសភាពក្នុងព្រឹទ្ធសភាសហរដ្ឋអាមេរិកចាប់ផ្តើមក្នុងរដ្ឋដែលអ្នកប្រជាធិបតេយ្យជាសមាជិកព្រឹទ្ធសភាអាចរងគ្រោះខ្លាំងបំផុតក្នុងការបាត់បង់អាសនៈរបស់ខ្លួន។ ការស្ទង់ប្រមាណថា ពួកប្រជាធិបតេយ្យអាចបាត់បង់កៅអីមួយនេះពីព្រោះអ្នកសាធារណរដ្ឋជាអ្នកប្រជែងគឺលោក Tommy Tuberville នាំមុខលោក Doug Jones ដែលជាសមាជិកគណបក្សប្រជាធិបតេយ្យកំពុងកាន់កាប់អាសនៈក្នុងការស្ទង់មតិ។ លោក Doug Jones បានឈ្នះនៅក្នុងការបោះឆ្នោតពិសេសនៅក្នុងរដ្ឋនេះដែលគាំទ្រគណបក្សសាធារណរដ្ឋយ៉ាងខ្លាំងក្លាកាលពីឆ្នាំ២០១៧។ លោក Tommy Tuberville ដែលជាអតីតអ្នកបង្ហាត់កីឡា football អាមេរិកាំងក្នុងមហាវិទ្យាល័យមានការគាំទ្រពីលោកប្រធានាធិបតី Donald Trump តាម Twitter និងក្នុងការប្រជុំឃោសនាបោះឆ្នោត។ លោកបានឈ្នះលោក Jeff Sessions អតីតរដ្ឋមន្ត្រីក្រសួងយុត្តិធម៌នៅក្រោយរដូវឃោសនាការបោះឆ្នោតបឋមយ៉ាងយូរហើយលោកនាំមុខលោក Doug Jones ជាង១០ភាគរយនៅក្នុងរដូវក្តៅទាំងមូល។ ផ្នែកខ្លះនៃមហាសន្និបាតគណបក្សសាធារណរដ្ឋបានប្រព្រឹត្តទៅនៅក្នុងក្រុង Charlotte រដ្ឋ North Carolina កាលពីខែសីហាដោយមានហេតុផលល្អ។ រដ្ឋនេះជាកន្លែងបញ្ជាក់ឱ្យដឹងមុនអំពីស្ថានភាពនយោបាយអាមេរិកាំងដោយសារការប្រែប្រួលខាងប្រជាសាស្ត្រនិងភាពចម្រុះនៃតំបន់ជនបទ តំបន់ជាយក្រុង និងតំបន់ទីក្រុង។ លោក Muchael Bitzer ជាសាស្ត្រាចារ្យវិជ្ជានយោបាយនិងប្រវត្តិសាស្ត្រនៅមហាវិទ្យាល័យ Catawba។ លោកបាននិយាយថា «រដ្ឋ North Carolina ឆ្លុះបញ្ចាំងនូវទិដ្ឋភាពជាក់ស្តែងរបស់ប្រទេសអាមេរិកទាំងមូល ពីព្រោះរដ្ឋយើងមានការបែកបាក់គ្នាជូរចត់។ ពួកអ្នកគាំទ្រគណបក្សនយោបាយទាំង២មានចំនួនស្មើគ្នា។ ដូច្នេះភាគីទាំងពីរទំនងជានឹងមានការគាំទ្រពី៤៣ទៅ៤៥ឬ៤៦ភាគរយនៃសន្លឹកឆ្នោតរបស់គណបក្សរៀងៗខ្លួន។ ប៉ុន្តែពួកអ្នកបោះឆ្នោតដែលនៅមិនទាន់សម្រេចចិត្តថានឹងបោះឆ្នោតឲ្យគណបក្សណាមួយនោះ អាចធ្វើឲ្យគណបក្សមួយ អាចយកឈ្នះគណបក្សមួយទៀតបាន។ ហេតុដូច្នេះហើយបានជារដ្ឋ North Carolina ជាកន្លែងមានការប្រកួតប្រជែងខ្លាំងដូចកន្លែងឯទៀតក្នុងប្រទេសដែរ។» សន្ទុះនៃការផ្លាស់ប្តូរនេះធ្វើឱ្យការប្រកួតប្រជែងដណ្តើមអាសនៈព្រឹទ្ធសភាជាការប្រជែងសំខាន់បំផុតមួយក្នុងប្រទេសអាមេរិក។ ការស្ទង់មតិមួយដោយអង្គការ Real Clear Politics បង្ហាញថា អ្នកប្រជែងខាងគណបក្សប្រជាធិបតេយ្យគឺលោក Cal Cunningham ដែលជាអតីតសមាជិកព្រឹទ្ធសភារដ្ឋនាំមុខលោក Thom Tillis សមាជិកព្រឹទ្ធសភាសហរដ្ឋអាមេរិកដែលកំពុងកាន់តំណែងខាងគណបក្សសាធារណរដ្ឋចំនួន៤,៥ ភាគរយ។ ចំណែកឯការស្ទង់មតិរួមរវាងបណ្តាញទូរទស្សន៍ CNBC និងអង្គការ Change Research ដែលបានធ្វើកាលពីខែសីហាបង្ហាញថាលោក Cunningham នាំមុខ១០ភាគរយ។ លោក Muchael Bitzer ថ្លែងថា ការគាំទ្ររបស់លោក Tillis ដល់លោកប្រធានាធិបតី Trump នឹងមានតួនាទីសំខាន់មួយដល់សេចក្តីសម្រេចចិត្តរបស់ក្រុមអ្នកបោះឆ្នោតព្រមទាំងបញ្ហាសំខាន់ៗដែលគ្របដណ្តប់លើការប្រកួតប្រជែងដើម្បីតំណែងប្រធានាធិបតីដោយមានរួមបញ្ចូលស្ថានភាពសេដ្ឋកិច្ចនិងស្ថានភាពនៃការរាតត្បាតជាសាកលនៃវីរុសកូរ៉ូណា។ លោក Muchael Bitzer បានថ្លែងថា«សន្ទុះនៃការផ្លាស់ប្តូរនៅក្នុងប្រទេសជាតិលាតត្រដាងឱ្យឃើញនៅក្នុងរដ្ឋ North Carolina ជាពិសេសសម្រាប់ការបោះឆ្នោតព្រឹទ្ធសភាសហរដ្ឋអាមេរិកដោយសារលោក Thom Tillis ធ្លាប់លម្អៀងខ្លាំងទៅខាងលោកប្រធានាធិបតី Trump នៅមុនមានជំងឺកូវីដ១៩។ ក៏ប៉ុន្តែនៅពេលមានជំងឺកូវីដ១៩លោកបានចាប់ផ្តើមរេទៅកណ្តាលដោយលោកមិនបាននិយាយអំពីលោក Trump ទេ។ ប៉ុន្តែខ្ញុំយល់ថាទំនាក់ទំនងរវាងបុរសទាំងពីរនាក់នេះជារឿងដែលមិនអាចផ្លាស់ប្តូរបានឡើយ»។ នៅក្នុងរដ្ឋ Maine ក្រុមអ្នកបោះឆ្នោតនឹងត្រូវសម្រេចចិត្តថាតើលោកស្រី Susan Collins សមាជិកាព្រឹទ្ធសភាអាមេរិកាំងនៅរក្សាឈ្មោះជាសំឡេងឯករាជ្យមួយនៅក្នុងគណបក្សសាធារណរដ្ឋនៅក្នុងវិមានសភា Capitol Hill ដែលមានទាក់ទិននឹងការបោះឆ្នោតសំខាន់ៗរបស់លោកស្រីនៅក្នុងការចោទប្រកាន់ដកតំណែងលោកប្រធានាធិបតី Trump ក្នុងព្រឹទ្ធសភានៅឆ្នាំនេះនិងការតែងតាំងលោក Brett Kavanaugh ជាចៅក្រមតុលាការកំពូលកាលពីឆ្នាំ២០១៨។ លោក Casey Burgat ជានាយកនៃកម្មវិធីខាងកិច្ចការនីតិបញ្ញត្តិនៃមហាវិទ្យាល័យខាងការចាត់ចែងនយោបាយនៃសាកលវិទ្យាល័យ George Washington។ លោកកត់សម្គាល់ថា«លោកស្រី Susan Collins បានក្លាយជាឥស្សរជនជាតិម្នាក់។ លោកស្រីក្លាយជាអ្នកជួយលោក Trump ឱ្យឋិតក្នុងរដ្ឋបាលមួយដែលលោកស្រីជាសំឡេងមិននិយមជ្រុលនៅក្នុងរដ្ឋសេរីនិយមមួយដែលនៅទីនោះលោកស្រីមិនទាន់បានបង្ហាញឲ្យឃើញច្បាស់នៅឡើយទេ តាមការយល់ឃើញរបស់គណបក្សប្រជាធិបតេយ្យ។» លោកស្រី Sara Gideon ដែលជាអ្នកប្រជែងខាងគណបក្សប្រជាធិបតេយ្យអង្គាសប្រាក់សម្រាប់ការឃោសនាបោះឆ្នោតបានច្រើនចាប់តាំងពីដំបូងដោយសារបានរិះគន់ការបោះឆ្នោតដោយលោកស្រី Collins។ លោកស្រី Sara Gideon បានទទួលឳកាសថ្លែងសុន្ទរកថាដែលបង្ហាញបេក្ខជនសមាជិកព្រឹទ្ធសភានៅក្នុងមហាសន្និបាតគណបក្សប្រជាធិបតេយ្យកាលពីខែសីហា។ ការស្ទង់មតិនៅទូទាំងរដូវក្តៅបានបង្ហាញថាលោកស្រី Sara Gideon នាំមុខ។ ការស្ទង់មតិរបស់អង្គការ Real Clear Politics ដែលបានបញ្ចប់កាលពីដើមខែសីហាបង្ហាញថាលោកស្រីនាំមុខលោកស្រី Susan Collins ដែលកំពុងកាន់តំណែងក្នុងព្រឹទ្ធសភាបួនអាណត្តិចំនួន៤,៥ភាគរយ។ នៅពេលដំបូងនៃយុទ្ធនាការឃោសនាបោះឆ្នោត រដ្ឋ Iowa មិនបានត្រូវចាត់ទុកថាជារដ្ឋមួយដែលអាចមានលទ្ធផលប្រកិតក្នុងការបោះឆ្នោតព្រឹទ្ធសភាទេ តែក្រុមអ្នកបោះឆ្នោតបានបង្ហាញយ៉ាងច្បាស់លាស់នូវមតិរបស់ពួកគេ ហើយការប្រកួតប្រជែងរវាងលោកស្រី Joni Ernst សមាជិកាព្រឹទ្ធសភាកំពុងកាន់តំណែងខាងគណបក្សសាធារណរដ្ឋនិងលោកស្រី Theresa Greenfield អ្នកប្រជែងខាងគណបក្សប្រជាធិបតេយ្យ បានក្លាយជាការប្រកួតប្រជែងយ៉ាងប្រកិតគ្នា។ ការស្ទង់មតិថ្មីៗបំផុតដោយអង្គការ Monmouth ត្រូវធ្វើកាលពីដើមខែសីហាបង្ហាញថាលោកស្រី Joni Ernst មានការគាំទ្រលើសគូប្រជែងតែមួយភាគរយប៉ុណ្ណោះ។ នៅដើមខែកញ្ញា ចំនួនមនុស្សស្លាប់ដោយសារវីរុសកូរ៉ូណាបានក្លាយទៅជាប្រធានបទនៃការជជែកដេញដោលគ្នានៅក្នុងការប្រកួតប្រជែងនេះនៅពេលលោកស្រី Joni Ernst បាននិយាយ ប្រាប់អ្នកបោះឆ្នោតម្នាក់ក្នុងរដ្ឋ Iowa ថាលោកស្រី«សង្ស័យ»អំពីចំនួនមនុស្សស្លាប់ដោយសារវីរុសកូរ៉ូណា។ លោកស្រី Theresa Greenfield បាន tweet ការឆ្លើយតបមួយទៅកាន់លោកស្រី Joni Ernst ដោយចែងថា «ជាការហួសចិត្តសម្រាប់អ្នកដែលនិយាយថាអ្នកសង្ស័យអំពីចំនួនជនបាត់បង់ជីវិតដោយសារការរាតត្បាតនៃជំងឺកូវីដ១៩ទៅលើគ្រួសារនិងសហគមន៍យើងនៅទូទាំងរដ្ឋ Iowa»។ បើតាមទិន្នន័យនៃសាកលវិទ្យាល័យ Johns Hopkins ថា វីរុសកូរ៉ូណាបានបណ្តាលឱ្យមនុស្សជាង១ពាន់១រយនាក់ស្លាប់ក្នុងរដ្ឋ Iowa។ លោក Casey Burgat ដែលជានាយកនៃកម្មវិធីខាងកិច្ចការនីតិបញ្ញត្តិនៃមហាវិទ្យាល័យខាងការចាត់ចែងនយោបាយនៃសាកលវិទ្យាល័យ George Washington និយាយថាទស្សនៈរបស់ក្រុមអ្នកបោះឆ្នោតអំពីវិធីដោះស្រាយវិបត្តិវីរុសកូរ៉ូណារបស់ពួកមន្ត្រីសាធារណៈទំនងជានឹងមានផលប៉ះពាល់លើការប្រកួតប្រជែងសម្រាប់តំណែងក្នុងព្រឹទ្ធសភាសហរដ្ឋអាមេរិក។ លោក Burgat បានថ្លែងថា«យើងរង់ចាំមើលថាតើប្រជាពលរដ្ឋ នឹងការពារលោកប្រធានាធិបតីនិងរបៀបដោះស្រាយការរាតត្បាតជាសាកលនៃវីរុសកូរ៉ូណា ឬមួយក៏ពួកគេដកខ្លួនពីលោកប្រធានាធិបតី។ ហើយការណ៍នេះអាស្រ័យលើថាតើវាមានផលប៉ះពាល់ត្រឹមណាលើរដ្ឋ Iowa ហើយត្រូវកំណត់ថាតើលោកស្រី Joni Ernst សមាជិកាព្រឹទ្ធសភាស.រ.អ.ពិសេសរូបនេះចង់ភ្ជាប់លោកស្រីជាមួយប្រធានាធិបតីម្នាក់ដែលទទួលការរិះគន់ច្រើនអំពីការដោះស្រាយវិបត្តិនៃការរាតត្បាតជំអឺនេះ »។ ការប្រកួតប្រជែងសំខាន់ៗឯទៀត ដែលរបាយការណ៍នយោបាយ Cook ចាត់ទុកថាមិនទាន់ដឹងថាអ្នកណាឈ្នះ អ្នកណាចាញ់នៅឡើយនោះ មានរួមបញ្ជូលរដ្ឋ Colorado Georgia និងរដ្ឋ Montana។ ទោះណាជាមានទិន្នន័យបោះឆ្នោតអាចជឿទុកចិត្តបានតែបន្តិចបន្តួចសម្រាប់ការបោះឆ្នោតព្រឹទ្ធសភាក្នុងរដ្ឋ Colorado ក៏ដោយក៏លោក Burgat និយាយថាការប្រជែងគ្នារវាងលោក Cory Gardner សមាជិកព្រឹទ្ធសភាកំពុងកាន់តំណែងនៃគណបក្សសាធារណរដ្ឋនិងលោក John Hickenlooper អ្នកប្រជែងខាងគណបក្សប្រជាធិបតេយ្យជាការប្រជែងគ្នាមួយគួរតាមពិនិត្យមើល។ លោក Cory Gardner ដែលបានឈ្នះក្នុងការបោះឆ្នោតព្រឹទ្ធសភាចុងក្រោយរបស់លោកតែពីរភាគរយកាលពីឆ្នាំ២០១៤ ជាមន្ត្រីនៃគណបក្សសាធារណរដ្ឋចុងក្រោយនៅក្នុងរដ្ឋមួយត្រូវចាត់ទុកថាជាកន្លែងប្រជែងគ្នាខ្លាំងក្នុងការបោះឆ្នោត។ លោក Burgat និយាយថា«លោក Cory Gardner ប្រឈមនឹងលោក John Hickenlooper ដែលជាអតីតអភិបាលរដ្ឋប្រជាធិបតេយ្យល្បីឈ្មោះម្នាក់និងជាបុរសមានធនធានច្រើនអាចមានប្រាក់គ្រប់គ្រាន់សម្រាប់ធ្វើការឃោសនាបោះឆ្នោតដោយខ្លួនឯងបាន។ ក៏ប៉ុន្តែលោកក៏មានបញ្ហាដែរនៅក្នុងការបោះឆ្នោតបឋមដោយសារលោកបានរំលោភខាងសីលធ៌មខ្លះៗ។ ដូច្នេះយើងរង់ចាំមើល ថាតើការណ៍នេះមានផលប៉ះពាល់ច្រើនបែបណាលើការប្រជែងរបស់លោកនៅក្នុងអ្វីដែលជាការប្រកួតប្រជែងព្រឹទ្ធសភាអាចមានភាពរងគ្រោះបំផុតនៅក្នុងប្រទេសអាមេរិក។»